Van Rensburg FIJ
206 Pages | Published: 2004
Die behoefte aan 'n publikasie soos dié het voortgespruit uit 'n besef van die omvang van die inkrimping van Afrikaans se gebruiksfeer oor die afgelope dekade. Dis op sy duidelikste sigbaar op die openbare terrein: in die sfere van die onderwys, die uitsaaiwese, die reklamewese, die regswese, die navorsingssektor, die werkplek, maar nie minder nie op die private terrein, tot aan die alledaagse interpersoonlike gesprek. Die mooi taalriglyne van die Grondwet het geblyk niks minder te wees nie as blote letters op papier.
Dit is in omstandighede soos dié - die afskaling van 'n taal wat byvoorbeeld oor sewe dekades heen sy geskiktheid as amptelike taal bewys het - dat 'n selfrespekterende taalgemeenskap daartoe gedwing word om iets te doen wat hy nie graag doen nie, en dit is om sy bates op die tafel te sit, nie met die oog op 'n spog-orgie nie, maar om in alle nugterheid die aandag te vestig op wat 'n land kan verloor as so 'n afskaling gekondoneer of gedwee aanvaar word.
Wat in die bundel byeengebring is, is die werk van drie-en-twintig bydraers, elkeen 'n kenner op die terrein wat hy of sy vir hul rekening gehad het. Ten spyte van die uiteenlopendheid van sektore waarop hul ondersoeke gerig was, ontmoet almal in een kern: 'n korpus van waardes en insigte wat in Afrikaans tot stand gekom het en wat tot beskikking van die land as 'n geheel is. in die besonder geld dit taalgemeenskappe wat hierin 'n voorbeeld beskikbaar het van hoe 'n gemarginaliseerde taal deur sy gebruikersgemeenskap omskep kan word van 'n laefunksietaal tot 'n omvattende kultuurtaal, een wat te alle tye konkrete hulp kan verleen as dit verlang word.
Die projek wat in die boek sy neerslag gevind het, is aangevoor deur die Vrydaggroep, 'n landswye studiegroep wat hulle toelê op studies in verband met Afrikaans in sy veeltalige opset. Die redakteur, vroeër verbonde aan die RAU, was die projekleier.
Die titel van die publikasie is ontleen aan 'n hoofartikel in die London Times van 29 April 1994, twee dae na die aardverskuiwende verkiesing, onder die Afrikaanse opskrif "Reg vir die toekoms". Na Afrikaans is verwys as "lewende taal van miljoene".
Die sêkrag van Afrikaans soos weerspieël in die Afrikaanse poësie
Die Afrikaanse teater
Die bou van literêre brûe tussen Afrikaans en die plaaslike Afrikatale
Wat die Buro van die Woordeboek van die Afrikaanse Taal aan die ander tale van Suid-Afrika en Afrika bied
Afrikaanssprekendes se bydrae tot die vestiging van veeltaligheid in die werkplek
Afrikaans en die Suid-Afrikaanse uitsaaiwese
Afrikaans en die problematiek van inheemse tale in die Afrika-onderwyskonteks
Die Afrikaanse kultuurstryd as gevolgde model vir die bevrydingsbewegings in Suid-Afrika
Afrikaans as persstem
Bydraes in Afrikaans tot die Suid-Afrikaanse onderwys en opvoedkundige denke
Afrikaans se bydrae tot die Suid-Afrikaanse regsdenke
Teologiese denke in Afrikaans
Afrikaans op die terrein van die natuurwetenskappe en tegniek
Afrikaans as reklametaal
Feite versus persepsies in verband met Afrikaans:
1. Die Soweto-onluste van 16 Junie 1976 en die gevolge daarvan vir Afrikaans
2. Het apartheid Afrikaanse universiteite geskep?
3. Afrikaans as Suid-Afrikaanse lingua franca
4. Raspejoratiewe in enkele Suid-Afrikaanse tale
5. Afrikaans en taalaktivisme
6. Die ononderhandelbare waardes van moedertaalonderrig